L’irreverent Deadpool obri el cinema de juny en el Tívoli on també arribarà Han Solo i Jurassic World
2025-07-24

L’antiheroi de Comics Marvel, Deadpool, serà el personatge encarregat d’obrir la programació cinematogràfica que l’Institut Municipal de Cultura i Joventut fa tancat per al mes de juny. Així, els ciutadans i ciutadanes de Burjassot tenen per davant quatre caps de setmana per a gaudir de bones estrenes en el cinema Tívoli. A partir del mes de juliol, el cinema es traslladarà a la pantalla, a l’aire lliure, de l’Auditori de la Casa de Cultura.

Així, durant el primer cap de setmana del mes, el 2 i el 3 de juny, arriben a la pantalla del Tívoli les noves aventures de Deadpool 2, pel·lícula que es projectarà el dissabte 2 de juny, a les 19h i a les 22:30h i el diumenge 3 de juny, a les 17h i a les 1:30h. En aquesta segona entrega, Wade Wilson (Ryan Reynolds), més conegut com Deadpool, està de retorn i, en aquesta ocasió, la seua missió serà salvar a un jove, Russell (Julian Dennison), de les mans d’un poderós rival anomenat Cable (Josh Brolin). Per a complir el seu objectiu, l’antiheroi formarà un grup al qual cridarà X-Force. Deadpool 2 és la seqüela de la reeixida pel·lícula que parodia als súpeherois mutants, també protagonitzada per Ryan Reynolds. En 2016, va recaptar més de 780 milions de dòlars a tot el món. Deadpool 2 no està recomanada per a menors de 16 anys.

El cap de setmana del 8 al 10 de juny, aterrarà en la pantalla local “Sherlock Gnomes”, una pel·lícula d’animació, recomanada per a xiquets/es a partir de 3 anys. En ple cor de Londres, els famosos gnoms Gnomeo i Julieta descobreixen que estan desapareixent, misteriosament, els gnoms de jardí. Per a resoldre el misteri, la parella decideix demanar ajuda a un mític detectiu britànic: Sherlock Gnomes, “el major detectiu ornamental“. No obstant això, Gnomeo i Julieta prompte s’adonaran que Sherlock no és tan bon detectiu com el seu homòleg humà. “Sherlock Gnomes” és la seqüela de la pel·lícula Gnomeo i Julieta (2011), dirigida per John Stevenston, responsable de Kung Fu Panda. En la versió original, compta de nou amb les veus de James McAvoy i Emily Blunt com la parella protagonista, i de Johnny Depp com Sherlock Gnomes. La banda sonora de la pel·lícula està composta per Elton John. “Sherlock Gnomes” es projectarà en el Tívoli el divendres 8 de juny i el dissabte 9 de juny, a les 19h i el diumenge 10 de juny, a les 17h.

D’altra banda, aqueix mateix cap de setmana, arribarà a la pantalla gran de Burjassot la pel·lícula “La chica en la niebla”, un thriller de suspens sobre la desaparició d’una xica de 16 anys en un poble de muntanya, que tindrà les seues projeccions el divendres 8 i el dissabte 9 a les 22:30h i el diumenge 10, a les 19:30h.

Les dos bombes del mes arribaran a partir de la segona quinzena de juny. Així, ”Jurassic World 2: el reino caído” obrirà les seues portes en la sala fosca de Burjassot del 15 al 17 de juny, mentre que el 22 i el 24 de juny, la història personal del mític Han Solo, protagonista en la saga Star Wars, coparà la pantalla del Tívoli.